ตื่นเต้นกับการแข่งขันวงดุริยางค์สิ้นเดือนนี้ เป็นการเปิดพื้นที่ให้แสดงออก กระตุ้นเศรษฐกิจ เชื่อมความสัมพันธ์ระหว่างเมือง
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวถึงกรณีนายวิเชียร จันทรโณทัย ผู้ว่าราชการจังหวัดนครราชสีมา ที่ตอบรับคำท้าแข่งขันวงดุริยางค์ ว่า เป็นเรื่องที่น่าสนุก เป็นเรื่องที่ดีน่าตื่นเต้นเพราะเด็กนักเรียนเก่งมีความสามารถ อยากให้มองว่าเป็นการเปิดพื้นที่ให้มีการแสดงออกไม่ได้เน้นการแข่งขัน เป็นกิจกรรมที่ช่วยกระตุ้นเศรษฐกิจ เชื่อมความสัมพันธ์ระหว่างเมือง อนาคตอาจะมีการเชิญจังหวัดอื่นเข้าร่วม โดยส่วนตัวมีแนวคิดจะเชิญวงโยธวาทิตของวชิราวุธวิทยาลัย มาเปิดงานเนื่องจากมีจุดเด่นในการเล่นปี่สก็อต ที่มีความน่าสนใจและแปลก จากนั้นจึงเป็นการประชันฝีมือกันระหว่าง วงดุริยางค์ของโรงเรียน จังหวัดนครราชสีมา โรงเรียนราชสีมาวิทยาลัย และโรงเรียนสุรนารีวิทยา กับโรงเรียนสังกัดกรุงเทพมหานครคือ โรงเรียนวัดสุทธิวราราม และโรงเรียนวชิรธรรมสาธิต โดยงานประชันดนตรีจะจัดขึ้นที่อาคารกีฬาเวสน์ ศูนย์เยาวชนกรุงเทพมหานคร (ไทย-ญี่ปุ่น) เขตดินแดง ในวันที่ 31 กรกฎาคมนี้ผู้ว่าราชการกรุงเทพมหานคร ยังกล่าวขอบคุณผู้ว่าราชการจังหวัดนครราชสีมา และพี่น้องชาวโคราชที่ให้ความสนใจกับงานนี้ โดยกรุงเทพมหานครจะให้การต้อนรับผู้ว่าฯโคราช และผู้แข่งขันเป็นอย่างดี เพราะถือว่าเป็นอาคันตุกะของกรุงเทพมหานคร